text: Smadrer glas i hovedet på dørmand
  18 marts 2012 kl. 15.06
  
  En 25-årig mand fra Vejen blev søndag varetægtsfængslet for grov vold mod en dørmand på diskotek Uptown på Søndergade i Vejen.
  Manden var utilfreds med, at han kort før klokken fire natten til søndag blev bortvist fra diskoteket på grund af sin urolige opførsel.
  Da personalet ville føre ham ud, smadrede han et glas i hovedet på dørmanden, der fik en flænge i ansigtet.
  Den 25-årige blev anholdt straks efter, og søndag besluttede en dommer ved Retten i Esbjerg, at han skulle varetægtsfængsles i fire uger.
  /ritzau/
  